《送彭渊才如北都》
宋代·饶节

我学如水马，尽日忙不进。结交有神奇，所得尽豪俊。

十年困三舍，万事到两鬓。风流半零落，吾道或拘窘。

彭侯南方来，超妙有远韵。落落涧壑姿，倒屣解吾愠。

胸中几年读，正朔谨尧舜。盘盂百家伎，钩致得幽蕴。

夜半一商略，气与山岳峻。方洋及卫霍，似是老行阵。

峥嵘济时术，百未一见信。自言穷达机，默与寒暑运。

功名盖偶然，未暇以身殉。伟哉君子勇，一语破幽愤。

何时灯火底，怀抱为吾尽。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。